CELEX: 
Language: et
Date: 2022-06-07 00:00:00
Title: Komisjoni otsus 7. juuni 2022, Ukraina reguleeriva asutuse osalemise kohta elektroonilise side Euroopa reguleerivate asutuste ameti tegevuses 2022/C 236/05

20.6.2022   
               
               
                  ET
               
               
                  Euroopa Liidu Teataja
               
               
                  C 236/98
               
            
         KOMISJONI OTSUS
         7. juuni 2022,
         Ukraina reguleeriva asutuse osalemise kohta elektroonilise side Euroopa reguleerivate asutuste ameti tegevuses
         (2022/C 236/05)
         EUROOPA KOMISJON,
         võttes arvesse Euroopa Liidu toimimise lepingut
         ning arvestades järgmist:
         
                     (1)
                  
                  
                     Euroopa Liidu lepingu artikli 17 lõikes 1 on loetletud komisjoni volitused ning eelkõige on selles sätestatud, et komisjon edendab liidu üldisi huve ja teeb sel eesmärgil asjakohaseid algatusi, teostab vastavalt aluslepingutes sätestatud tingimustele koordineerivaid, täitev- ja juhtimisfunktsioone, ning tagab liidu esindamise välissuhetes, välja arvatud ühine välis- ja julgeolekupoliitika ning muud aluslepingutes ettenähtud juhud.
                  
               
                     (2)
                  
                  
                     Vastavalt Euroopa Parlamendi ja nõukogu määruse (EL) 2018/1971 (1) artikli 35 lõikele 2 võivad elektroonilise side Euroopa reguleerivate asutuste ameti (edaspidi „BEREC“) reguleerivate asutuste nõukogu ja töörühmade ning BERECi büroo haldusnõukogu tegevuses osaleda kolmandate riikide reguleerivad asutused, kelle peamiseks vastutusalaks on elektroonilise side valdkond, kui need kolmandad riigid on sõlminud sel eesmärgil liiduga lepingu. Samuti on artikli 35 lõikega 2 ette nähtud, et kõnealuste lepingute asjakohaste sätete alusel töötatakse välja töökord, millega täpsustatakse eelkõige asjaomaste kolmandate riikide reguleerivate asutuste BERECi ja BERECi büroo töös hääleõiguseta osalemise laad, ulatus ja viis, ning sätted, mis käsitlevad BERECi algatustes osalemist, rahalisi makseid ja BERECi büroo töötajaid.
                  
               
                     (3)
                  
                  
                     Ühelt poolt Euroopa Liidu ja selle liikmesriikide ning teiselt poolt Ukraina vahelise assotsieerimislepingu (2) (edaspidi „assotsieerimisleping“) artikli 124 kohaselt on Ukraina kohustunud tagama, et tema kehtivad ja tulevased elektroonilise side valdkonna õigusaktid viiakse järk-järgult vastavusse assotsieerimislepingu XVII lisas osutatud liidu acquis’ga; seda lisa on ajakohastatud (3).
                  
               
                     (4)
                  
                  
                     Assotsieerimislepingu artikli 392 kohaselt teevad lepinguosalised koostööd, „et arendada ulatuslikku õigusraamistikku ning tagada elektroonilise side turu tõhus toimimine“, ning artikli 394 lõike 1 kohaselt „edendavad [lepinguosalised] järkjärgulist lähendamist ELi [---] õigusaktidele ja reguleerivale raamistikule“ selles valdkonnas. Lisaks on assotsieerimislepingu artiklis 393 sätestatud, et „[l]epinguosalised edendavad Ukraina sidevaldkonna reguleeriva asutuse ja ELi liikmesriikide reguleerivate asutuste koostööd“.
                  
               
                     (5)
                  
                  
                     Assotsieerimislepingu ja selle XVII-3 liite sisu ja eesmärk näitavad selgelt, et liit ja Ukraina kohustuvad tegema regulatiivset koostööd lähendamaks Ukraina elektroonilise side valdkonna õigusaktid liidu acquis„le, ning BERECil on selles protsessis oluline roll. Samuti on selge, et lähendamisprotsessi aitaks hõlbustada Ukraina reguleeriva asutuse osalus BERECi ja BERECi büroo töös.
                  
               
                     (6)
                  
                  
                     Seetõttu on liit ja Ukraina sõlminud lepingu määruse (EL) 2018/1971 artikli 35 lõike 2 tähenduses.
                  
               
                     (7)
                  
                  
                     Arvestades liidu huvi tugevdada oma koostööd Ukrainaga ning soodustada liidu elektroonilise side valdkonna acquis“ vastuvõtmist Ukrainas, on asjakohane lubada Ukraina reguleerival asutusel osaleda BERECi reguleerivate asutuste nõukogu, töörühmade ja BERECi büroo haldusnõukogu tegevuses ning kehtestada selleks vastav töökord,
                  
               ON TEINUD JÄRGMISE OTSUSE:
         
            Artikkel 1
            Ukraina reguleeriv asutus, mille peamine ülesanne on valvata elektroonilise side võrkude ja teenuste turgude igapäevase toimimise järele, võib ilma hääleõiguseta osaleda elektroonilise side Euroopa reguleerivate asutuste ameti (BEREC) reguleerivate asutuste nõukogu ja töörühmade ning BERECi büroo haldusnõukogu töös.
            Ukraina reguleeriva asutuse osalemise pädevus on kindlaks määratud lisas.
         
         
            Artikkel 2
            Käesolev otsus jõustub selle vastuvõtmise päeval.
         
         
            Brüssel, 7. juuni 2022
            
               
                  Komisjoni nimel
               
               
                  komisjoni liige
               
               Thierry BRETON
            
         
         
            (1)  Euroopa Parlamendi ja nõukogu 11. detsembri 2018. aasta määrus (EL) 2018/1971, millega asutatakse elektroonilise side Euroopa reguleerivate asutuste amet (BEREC) ja BERECi tugiamet (BERECi büroo) ja muudetakse määrust (EL) 2015/2120 ning tunnistatakse kehtetuks määrus (EÜ) nr 1211/2009 (ELT L 321, 17.12.2018, lk 1).
         
            (2)  ELT L 161, 29.5.2014, lk 3.
         
            (3)  ELi ja Ukraina kaubanduskoosseisus kokkutulnud assotsieerimiskomitee 22. novembri 2021. aasta otsus nr 1/2021, millega muudetakse ühelt poolt Euroopa Liidu ja Euroopa Aatomienergiaühenduse ning nende liikmesriikide ja teiselt poolt Ukraina vahelise assotsieerimislepingu XVII lisa XVII-3 liidet („Telekommunikatsiooniteenuste suhtes kohaldatavad eeskirjad“), XVII-4 liidet („Posti- ja kulleriteenuste suhtes kohaldatavad eeskirjad“) ja XVII-5 liidet („Rahvusvahelise meretranspordi suhtes kohaldatavad eeskirjad“) [2021/2219] (ELT L 447, 14.12.2021, lk 23).
      
      
         
            LISA
            PÄDEVUS
            1.   Osalus BERECi reguleerivate asutuste nõukogu töös
            
            
                     
                        (1)
                     
                     
                        Ukraina reguleeriv asutus võib osaleda BERECi reguleerivate asutuste nõukogu töös ilma hääleõiguseta.
                     
                  
                     
                        (2)
                     
                     
                        Ukraina reguleeriv asutus nimetab BERECi reguleerivate asutuste nõukogu aruteludes osaleva esindaja, kelleks võib olla Ukraina reguleeriva asutuse juht, kollegiaalse kogu liige või kummagi asetäitja.
                     
                  
                     
                        (3)
                     
                     
                        Ukraina reguleeriv asutus nimetab ka esindaja asendaja juhuks, kui esindaja ei saa töös osaleda. Asendajaks võib olla Ukraina reguleeriva asutuse juht, kollegiaalse kogu liige, kummagi asetäitja või asutuse töötaja.
                     
                  
                     
                        (4)
                     
                     
                        Ukraina reguleeriva asutuse esindaja ja tema asendaja nimetamisel võetakse arvesse nende teadmisi elektroonilise side valdkonnas ning asjakohaseid oskusi juhtimise, halduse ja eelarve vallas. Et saada oma osalusest võimalikult suurt kasu, püüab riigi reguleeriv asutus piirata oma esindajate ja võimaluse korral ka nende asendajate vahetumist.
                     
                  
                     
                        (5)
                     
                     
                        Ukraina reguleeriva asutuse esindajal on õigus avaldada arvamust kõigis aruteludes nii BERECi reguleerivate asutuste nõukogu koosolekutel kui ka igal muul viisil. Tema arvamus kantakse nõuetekohaselt protokolli, järgides reguleerivate asutuste nõukogu eeskirju ja töötavasid.
                     
                  
                     
                        (6)
                     
                     
                        Ukraina reguleeriva asutuse esindaja ja tema asendaja nimi kantakse vastavalt Euroopa Parlamendi ja nõukogu määruse (EL) 2018/1971 (1) artikli 7 lõikele 5 reguleerivate asutuste nõukogu liikmete nimekirja.
                     
                  
                     
                        (7)
                     
                     
                        Reguleerivate asutuste nõukogu tegevuses osaledes ei küsi ega võta Ukraina reguleeriva asutuse esindaja ega tema asendaja vastu juhiseid üheltki valitsuselt ega muult asutuselt, isikult või organilt.
                     
                  2.   Osalus töörühmade töös
            
            
                     
                        (1)
                     
                     
                        Ukraina reguleeriv asutus võib nimetada eksperdid, kes osalevad BERECi töörühmade töös.
                     
                  
                     
                        (2)
                     
                     
                        Need eksperdid võivad vastavalt BERECi eeskirjadele ja töötavadele osaleda igas töörühmade tegevuses. Nad võivad avaldada arvamust kõigis aruteludes nii töörühmade koosolekutel kui ka igal muul viisil.
                     
                  3.   Osalus BERECi büroo haldusnõukogu töös
            
            
                     
                        (1)
                     
                     
                        Ukraina reguleeriv asutus võib osaleda BERECi büroo haldusnõukogu töös ilma hääleõiguseta.
                     
                  
                     
                        (2)
                     
                     
                        Ukraina reguleeriv asutus nimetab haldusnõukogu töös esindajana osalema kas isiku, kes on määratud esindajaks reguleerivate asutuste nõukogusse, või mõne muu isiku, kes reguleerivate asutuste nõukogus ei osale. Esindajaks võib olla Ukraina reguleeriva asutuse juht, kollegiaalse kogu liige või kummagi asetäitja.
                     
                  
                     
                        (3)
                     
                     
                        Ukraina reguleeriv asutus nimetab ka asendaja, kelleks on kas reguleerivate asutuste nõukogu töös osaleva esindaja asendaja või mõni muu isik, näiteks reguleeriva asutuse juht, kollegiaalse kogu liige, kummagi asetäitja või asutuse töötaja, kes asendab esindajat, kui see ei saa haldusnõukogu töös osaleda.
                     
                  
                     
                        (4)
                     
                     
                        Ukraina reguleeriva asutuse esindajal on õigus avaldada arvamust kõigis aruteludes nii BERECi büroo haldusnõukogu koosolekutel kui ka igal muul viisil. Tema arvamus kantakse nõuetekohaselt protokolli, järgides haldusnõukogu eeskirju ja töötavasid.
                     
                  
                     
                        (5)
                     
                     
                        Ukraina reguleeriva asutuse esindaja ja tema asendaja nimi kantakse vastavalt määruse (EL) 2018/1971 artikli 15 lõikele 4 haldusnõukogu liikmete nimekirja.
                     
                  
                     
                        (6)
                     
                     
                        Haldusnõukogu tegevuses osaledes ei küsi ega võta Ukraina reguleeriva asutuse esindaja ega tema asendaja vastu juhiseid üheltki valitsuselt ega muult asutuselt, isikult või organilt.
                     
                  4.   Huvide deklaratsioon
            
            
                     
                        (1)
                     
                     
                        Ukraina reguleeriva asutuse esindajad ja nende asendajad reguleerivate asutuste nõukogus ja haldusnõukogus esitavad kirjaliku deklaratsiooni, milles kinnitavad oma kohustusi ning seda, et neil kas puudub või siis on vahetu või kaudne huvi, mis võib kahjustada nende erapooletust.
                     
                  
                     
                        (2)
                     
                     
                        Selline deklaratsioon esitatakse ülesandeid täitma asudes ja see avalikustatakse. Deklaratsioon peab olema täpne ja täielik ning seda tuleb ajakohastada, kui esineb oht, et deklaratsiooni esitaval isikul on tekkinud vahetu või kaudne huvi, mis võib kahjustada tema erapooletust.
                     
                  5.   Töötajad
            
            BERECi büroo võib vastavalt haldusnõukogu otsusele kasutada Ukrainast pärit töötajaid, sealhulgas lähetatud riiklikke eksperte ja muid töötajaid, kes ei tööta BERECi büroos.
            6.   Ukraina reguleeriva asutuse osamaks BERECi büroo eelarvesse
            
            
                     
                        (1)
                     
                     
                        Ukraina reguleeriv asutus teeb BERECi tegevuses osalemiseks BERECi büroo eelarvesse makse, mille suurus vastab tema käesoleva lisa punktide 1, 2 ja 3 kohase osaluse kogukulule. Summad määratakse kindlaks kooskõlas punkti 6 alapunktiga 2.
                     
                  
                     
                        (2)
                     
                     
                        Osamaks, mille Ukraina reguleeriv asutus vastavalt punkti 6 alapunktile 1 tasub, peab katma järgmised kulud:
                        
                                    —
                                 
                                 
                                    reisikulud, mis hüvitatakse BERECi hüvitamiseeskirjade kohaselt riigi reguleeriva asutuse esindajatele, kes osalevad BERECi koosolekutel;
                                 
                              
                                    —
                                 
                                 
                                    halduskulud, mis on seotud eespool nimetatud reisikulude hüvitamisega ja mille suurus on kuni 3 % reiskulude hüvitamiseks makstud summadest;
                                 
                              
                                    —
                                 
                                 
                                    halduskulud, mis on seotud riigi reguleeriva asutuse üldise osalusega BERECi tegevuses.
                                 
                              
                  
                     
                        (3)
                     
                     
                        Osamaksu suuruse määrab kindlaks BEREC, kes võtab muu hulgas arvesse järgmise aasta kavandatavaid ülesandeid, käsilolevaid ülesandeid ja eelmis(t)e aasta(te) eest makstud hüvitisi.
                     
                  
                     
                        (4)
                     
                     
                        Riigi reguleeriva asutuse osamaksu rakendatakse vastavalt määruse (EL) 2018/1971 artikli 29 alusel vastu võetud finantsreeglitele, mida kohaldatakse BERECi büroo suhtes.
                     
                  
                     
                        (5)
                     
                     
                        Ukraina esindajate ja ekspertide reisi- ja elamiskulud, mis on seotud nende osalusega BERECi ja BERECi büroo tegevuses, sealhulgas asjaomastel koosolekutel, hüvitab BERECi büroo vastavalt eeskirjadele, mis on sätestatud BERECi büroo haldusnõukogu otsuses, milles käsitletakse selliste reisi-, elamis- ja muude kulude hüvitamist, mis on tekkinud isikutel, kes ei ole BERECi büroo töötajad (2).
                        
                                    (1)
                                 
                                 
                                    BERECi büroo esitab pärast käesoleva otsuse jõustumist ja iga järgmise aasta alguses riigi reguleerivale asutusele rahastamisnõude, mille suurus vastab käesoleva otsuse kohaselt ameti eelarvesse tasutavale osamaksule.
                                 
                              
                                    (2)
                                 
                                 
                                    Osamaksu arvestatakse eurodes ja see makstakse BERECi büroo eurokontole.
                                 
                              
                                    (3)
                                 
                                 
                                    Ukraina reguleeriv asutus maksab oma osamaksu rahastamisnõudest lähtuvalt 30 päeva jooksul pärast seda, kui BERECi büroo on rahastamisnõude välja saatnud.
                                 
                              
                                    (4)
                                 
                                 
                                    Viivitus riigi reguleeriva asutuse osamaksu tasumisel tekitab kohustuse tasuda maksetähtpäevaks maksmata summalt intressi. Intressimäär vastab määrale, mida kohaldab Euroopa Keskpank maksetähtpäeval oma eurotehingutele, ning seda suurendatakse 1,5 protsendipunkti võrra.
                                 
                              
                  7.   Üksikasjalik töökord
            
            
                     
                        (1)
                     
                     
                        Reguleerivate asutuste nõukogu ja haldusnõukogu täpsustavad vajaduse korral vastavalt määrusele (EL) 2018/1971 ja käesolevale pädevust käsitlevale dokumendile Ukraina reguleeriva asutuse osaluseks ette nähtud üksikasjalikku töökorda.
                     
                  
                     
                        (2)
                     
                     
                        Ukraina reguleeriv asutus võib osaleda BERECi, sealhulgas selle reguleerivate asutuste nõukogu ja töörühmade ning haldusnõukogu tegevuses alates käesoleva otsuse jõustumise kuupäevast, sõltumata sellest, kas punkti 7 alapunktis 1 osutatud üksikasjalik töökord on kokku lepitud.
                     
                  
               (1)  Euroopa Parlamendi ja nõukogu 11. detsembri 2018. aasta määrus (EL) 2018/1971, millega asutatakse elektroonilise side Euroopa reguleerivate asutuste amet (BEREC) ja BERECi tugiamet (BERECi büroo) ja muudetakse määrust (EL) 2015/2120 ning tunnistatakse kehtetuks määrus (EÜ) nr 1211/2009 (ELT L 321, 17.12.2018, lk 1).
            
               (2)  BERECi tugiameti haldusnõukogu 6. detsembri 2019. aasta otsus nr MB/2019/20, milles käsitletakse selliste reisi-, elamis- ja muude kulude hüvitamist, mis on tekkinud isikutel, kes ei ole BERECi büroo töötajad, ja millega tunnistatakse kehtetuks eelmine, juhtkomitee 2. oktoobri 2015. aasta otsus nr MC/2015/13.